Hesekiele 28 | Beibele Inthaneteng | Phetolelo ya Lefase le Lefsa
28 Lentšu la Jehofa la tšwela pele la ntlela, la re: 2 “Morwa wa motho, botša moetapele wa Tiro o re: ‘Se ke seo Mmuši Morena Jehofa a se boletšego: “‘“Pelo ya gago e a ikgogomoša+ gomme o re: ‘Ke nna modimo.+ Ke ipeile sedulong sa modimo,+ bogaregareng bja lewatle,’+ mola e le gore o motho,+ ga o modimo,+ eupša o dira gore pelo ya gago e swane le pelo ya modimo. 3 Bona! O hlalefile go feta Daniele.+ Ga go diphiri tše di go palelago.+ 4 O itiretše mahumo ka bohlale bja gago le temogo ya gago, o tšwela pele o ikgobelela gauta le silifera dintlong tša gago tša polokelo.+ 5 O atišitše mahumo a gago+ ka boati bja bohlale+ bja gago le ka dithoto tšeo o di bapatšago+ gomme pelo ya gago ya ikgogomoša ka baka la mahumo a gago.”’+ 6 “‘Ka gona se ke seo Mmuši Morena Jehofa a se boletšego: “Ka ge o dira gore pelo ya gago e swane le pelo ya modimo,+ 7 gona ke go tlišetša bašele,+ tšona dinkgwete tša ditšhaba;+ ba tla khwamola ditšhoša tša bona ba lwa le botse bja bohlale bja gago gomme ba goboša letago la gago le le phadimago.+ 8 Ba tla go lahlela ka moleteng+ gomme o tla hwa lehu la yo a bolailwego ka sehlogo bogaregareng bja lewatle.+ 9 A o tla bolela ka go se dikadike o le pele ga yo a go bolayago+ gore: ‘Ke nna modimo,’ mola o le feela motho wa nama, o se modimo,+ wa bolela seo o le seatleng sa bao ba go gobošago?”’ 10 “‘O tla hwa lehu la ba sa bollago o bolawa ke diatla tša bašele,+ gobane nna ke boletše,’ o re’alo Mmuši Morena Jehofa.” 11 Lentšu la Jehofa la tšwela pele la ntlela, la re: 12 “Morwa wa motho, hlabelela kgoši ya Tiro koša ya sello+ o e botše o re: ‘Se ke seo Mmuši Morena Jehofa a se boletšego: “‘“O seka sa phethego, o tletše bohlale+ le botse bjo bo phethagetšego.+ 13 O bile Edene serapeng sa Modimo.+ O be o apara maswika ka moka a bohlokwa ao a bitšwago rubi, topase le jasepere; kirisolite, onikisi+ le jade; safire, thekoise+ le emeralede; maswika a gago a bohlokwa le mekgabišo ya gago e be e le tša gauta. Di lokišitšwe mohlang wa ge o be o bopša. 14 O mokerubi yo a tloditšwego, yo a šireletšago, le gona o beilwe ke nna. O be o le thabeng e kgethwa ya Modimo.+ O be o sepelasepela gare ga maswika a tukago mollo. 15 O be o se na bosodi ditseleng tša gago go tloga letšatšing leo o bopilwego ka lona,+ go fihlela ge go hwetšwa go se loke go wena.+ 16 “‘“O ile wa tlatšwa ka bošoro ka baka la boati bja dithoto tšeo o di bapatšago,+ ke moka wa dira sebe.+ Ke tla go tloša thabeng ya Modimo ka ge o gobogile, gomme ke tla go fediša,+ wena mokerubi yo a šireletšago, yo a lego gare ga maswika a tukago mollo. 17 “‘“Pelo ya gago e ikgogomošitše ka baka la botse bja gago.+ O sentše bohlale bja gago ka baka la letago la gago le le phadimago.+ Ke tla go lahlela lefaseng.+ Ke tla go bea pele ga dikgoši gore di go lebelele.+ 18 “‘“O gobošitše mafelo a ka a makgethwa ka bontši bja melato ya gago+ le ka baka la go hloka toka mo go lego mabapi le dithoto tša gago tšeo o di bapatšago.+ Ke tla tliša mollo gare ga gago. Wona o tla go ja.+ Le gona ke tla go dira molora godimo ga lefase pele ga mahlo a bohle bao ba go lebeletšego.+ 19 Ge e le bohle bao ba go tsebago gare ga merafo, ba tla go tsepelela ka makalo.+ O tla welwa ke letšhogo gomme o ka se sa hlwa o e ba gona go iša mehleng ya neng le neng.”’”+ 20 Lentšu la Jehofa la tšwela pele la ntlela, la re: 21 “Morwa wa motho, lebiša sefahlego sa gago Sidone+ gomme o e porofetele. 22 O e botše o re: ‘Se ke seo Mmuši Morena Jehofa a se boletšego: “Bjale ke lwa le wena+ Sidone. Ke tla tagafatšwa gare ga gago;+ batho ba tla tseba gore ke nna Jehofa ge ke ntšha kahlolo+ gare ga gago e bile ke kgethagatšwa gare ga gago.+ 23 Ke tla romela leuba la bolwetši go wena le madi mekgotheng ya gago.+ Yo a bolailwego ka sehlogo o tla wela gare ga gago, a wišwa ke tšhoša yeo e lwago le yena go tšwa mahlakoreng ohle;+ ke moo batho ba tlago go tseba gore ke nna Jehofa.+ 24 Mo go ba ntlo ya Isiraele go ka se sa ba le mootlwa o bolayago+ goba mootlwa o bohloko go tšwa go bohle bao ba ba dikologilego, e lego bao ba ba kwerago; ke moo batho ba tlago go tseba gore ke nna Mmuši Morena Jehofa.”’ 25 “‘Se ke seo Mmuši Morena Jehofa a se boletšego: “Ge ke kgoboketša ba ntlo ya Isiraele go tšwa merafong yeo ba bego ba gašanyeditšwe go yona,+ ke tla buša ka kgethagatšwa gare ga bona pele ga mahlo a ditšhaba.+ Ba tla dula mmung+ wa bona wo ke o neilego Jakobo mohlanka wa ka.+ 26 Ba tla dula go wona ba bolokegile,+ ba aga dintlo+ ba ba ba lema dirapa tša merara,+ gomme ba tla dula ba bolokegile+ ge ke ntšha kahlolo ya go ahlola bohle bao ba ba kwerago go tšwa gohle go ba dikologa;+ ke moo ba tlago go tseba gore ke nna Jehofa Modimo wa bona.”’”